मुल्ला उमर का नाम एफबीआई के वांछितों में नहीं?  
पाक मीडिया का दावा है कि अमेरिकी खुफिया एजेंसी एफबीआई की वांछित आतंकियों की सूची से तालिबानी नेता मुल्ला उमर का नाम हटा दिया गया है।
पाकिस्तानी मीडिया ने दावा किया है कि अमेरिकी खुफिया एजेंसी एफबीआई की वांछित आतंकवादियों की सूची से तालिबानी नेता मुल्ला उमर का नाम चुपके से हटा दिया गया है।  वहीं एफबीआई ने सफाई दी है कि अफगानिस्तान में तालिबानी शासन के दौरान प्रमुख नेता रहा मुल्ला उमर कभी भी एफबीआई की वांछितों की सूची में नहीं शामिल किया गया है। हालांकि विदेश विभाग ने उस पर एक करोड़ डॉलर का इनाम रखा हुआ है।  पाक मीडिया द्वारा एफबीआई पर मुल्ला उमर के नाम को चुपके से हटाए जाने के आरोप के जवाब में एफबीआई के एक प्रवक्ता ने कहा कि उसका नाम कभी शामिल ही नहीं किया गया, तो उसके नाम को सूची से हटाए जाने का सवाल ही नहीं पैदा होता।  पाक के समाचार पत्र द एक्सप्रेस ट्रिब्यून ने ही इस खबर को प्रकाशित किया था, पर अब मुल्ला उमर के नाम को लेकर मची खींचतान के बाद समाचार पत्र ने इस स्टोरी को अपनी वेबसाइट से हटा दिया है।